

**LIETUVOS RESPUBLIKOS ŠVIETIMO, MOKSLO IR SPORTO MINISTRAS**

**ĮSAKYMAS**

**DĖL ŠVIETIMO IR MOKSLO MINISTRO 2010 M. BALANDŽIO 14 D. ĮSAKYMO**

**NR. V-526 „DĖL STIPENDIJŲ IR IŠMOKŲ STUDIJOMS, mokymuisi TIPŲ KLASIFIKATORIAUS PATVIRTINIMO“ PAKEITIMO**

2021 m. sausio 14 d. Nr. V-62

Vilnius

P a k e i č i u Lietuvos Respublikos švietimo ir mokslo ministro 2010 m. balandžio 14 d. įsakymą Nr. V-526 „Dėl Stipendijų ir išmokų studijoms, mokymuisi tipų klasifikatoriaus patvirtinimo“ ir jį išdėstau nauja redakcija:

**„LIETUVOS RESPUBLIKOS ŠVIETIMO, MOKSLO IR SPORTO**

**MINISTRAS**

**ĮSAKYMAS**

**DĖL STIPENDIJŲ IR IŠMOKŲ STUDIJOMS, mokymuisi TIPŲ KLASIFIKATORIAUS PATVIRTINIMO**

Vadovaudamasi Lietuvos Respublikos valstybės informacinių išteklių valdymo įstatymo 15 straipsnio 8 dalimi ir Švietimo ir mokslo srities registrams ir informacinėms sistemoms būdingų klasifikatorių kūrimo, tvarkymo ir naudojimo taisyklių, patvirtintų Lietuvos Respublikos švietimo ir mokslo ministro 2014 m. gruodžio 22 d. įsakymu Nr. V-1233 „Dėl Švietimo ir mokslo srities registrams ir informacinėms sistemoms būdingų klasifikatorių kūrimo, tvarkymo ir naudojimo taisyklių patvirtinimo“, 12 punktu,

t v i r t i n u Stipendijų ir išmokų studijoms, mokymuisi tipų klasifikatorių (pridedama).“

Švietimo, mokslo ir sporto ministrė Jurgita Šiugždinienė

PATVIRTINTA

Lietuvos Respublikos

švietimo, mokslo ir sporto ministro

2010 m. balandžio 14 d. įsakymu Nr. V-526

(Lietuvos Respublikos

švietimo, mokslo ir sporto ministro

2021 m. sausio 14 d. įsakymo Nr. V-62

redakcija)

**STIPENDIJŲ IR IŠMOKŲ STUDIJOMS, MOKYMUISI TIPŲ KLASIFIKATORIUS**

|  |  |
| --- | --- |
| Klasifikatoriaus pavadinimas lietuvių kalba | Stipendijų ir išmokų studijoms, mokymui tipai |
| Klasifikatoriaus pavadinimas anglų kalba | Types of scholarships and supports for studies, training |
| Klasifikatoriaus pavadinimo lietuvių kalba abėcėlinė santrumpa | KL\_STIPEND\_TIPAI |
| Klasifikatoriaus paskirtis | Suskirstyti aukštosios mokyklos studentui, profesinio mokymo įstaigos mokiniui skiriamą finansinę paramą tipais |
| Klasifikatoriaus tipas | Žinybinis |
| Klasifikatoriaus rengėjo pavadinimas | Nacionalinė švietimo agentūra |

Klasifikatoriaus duomenys:

| Eil. Nr. | Kodas | Pavadinimas lietuvių kalba | Pavadinimas anglų kalba | Aprašymas |
| --- | --- | --- | --- | --- |
| 1. | 10 | Tikslinė stipendija | Targeted scholarship | Siekiant didinti valstybei svarbių studijų krypčių patrauklumą, iš valstybės biudžeto lėšų nustatyta tvarka skiriama papildoma tikslinė stipendija studentams, priimtiems į aukštąsias mokyklas ne anksčiau kaip 2010 metais, studijuojantiems valstybės finansuojamose studijų vietose, neturintiems akademinių skolų pagal jų studijų rezultatus (pirmąjį studijų semestrą – pagal stojimo rezultatus), arba mokiniams, įstojusiems į Lietuvos Respublikos Vyriausybės patvirtintų prioritetinių formaliųjų profesinio mokymo programų valstybės finansuojamas vietas nuo 2021 metų |
| 2. | 11 | Skatinamoji stipendija | Scholarship for academic achievements | Mokyklos ar iš kitų lėšų stipendija geriausiam studentui skiriama atsižvelgus į studijų rezultatus ar kitus akademinius laimėjimus |
| 3. | 12 | Socialinė stipendija | Social scholarship | Iš valstybės biudžeto lėšų nustatyta tvarka aukštųjų mokyklų trumposios, pirmosios, antrosios, trečiosios pakopų ir profesinių studijų studentams mokama socialinė stipendija (prilygstanti 6,5 BSI sumai per mėnesį) arba mokiniui, kuris mokosi pagal formaliojo profesinio mokymo programą ar jos modulį, siekdamas įgyti pirmąją kvalifikaciją |
| 4. | 13 | Našlaičio stipendija | Orphan’s scholarship | Mokyklos nustatyta tvarka skiriama parama studentui arba mokiniui našlaičiui ar likusiam be tėvų globos |
| 5. | 14 | Lituanistinė stipendija | Scholarships for Lithuanian studies in Lithuanian research and study institutions | Iš valstybės biudžeto lėšų nustatyta tvarka lituanistinė stipendija skiriama užsienio piliečiui lituanistinėms studijoms Lietuvos mokslo ir studijų institucijose |
| 6. | 15 | Vardinė stipendija | Nominal scholarship | Valstybinė stipendija ar steigėjų, rėmėjų nustatyta tvarka skiriama konkursų, projektų, mokslinių darbų laimėtojui skatinti studijuoti bei aktyviai dalyvauti mokslinėje, visuomeninėje veikloje |
| 7. | 18 | Finansinė pagalba neįgaliajam  (tikslinė išmoka iš dalies) | Financial support for disabled students | Iš valstybės biudžeto lėšų Socialinės apsaugos ir darbo ministerijos nustatyta tvarka skiriama tikslinė išmoka (prilygstanti 0,51 BSI per mėnesį sumai) iš dalies studijų išlaidoms finansuoti neįgaliesiems, studijuojantiems aukštosiose mokyklose Lietuvoje |
| 8. | 19 | Studijų stipendija | Studies scholarship | Atsižvelgiant į valstybės ūkinės, socialinės ir kultūrinės plėtros poreikius ir valstybės finansines galimybes, Lietuvos Respublikos mokslo ir studijų įstatyme apibrėžta tvarka ir Valstybiniam studijų fondui administruojant, gali būti skiriama studijų stipendija atskirose aukštosiose mokyklose studentams, priimtiems į valstybės nefinansuojamas trumposios, pirmosios pakopų, vientisųjų studijų vietas, ir doktorantams atskirose studijų ir doktorantūros programose |
| 9. | 20 | Mokymosi stipendija | Vocational scholarship | Lietuvos Respublikos Vyriausybės nustatyta tvarka pagal mokyklos parengtus kriterijus mokymosi stipendija gali būti skiriama mokiniui, kuris mokosi pagal formaliojo profesinio mokymo programą arba jos modulį, siekdamas įgyti pirmąją kvalifikaciją, už mokymosi pažangą ir pasiekimus ir /ar dalyvavimą veiklose (socialinėje-pilietinėje, savanoriškoje ir nevyriausybinių organizacijų, kultūrinėje, sportinėje, teikėjo savivaldos, profesinio informavimo, prisidedant prie profesinio mokymo populiarinimo), profesinio meistriškumo konkursuose, dalykinėse olimpiadose bei konkursuose. |
| 10. | 21 | Socialinė išmoka (tikslinė išmoka) | Target social support | Iš valstybės biudžeto lėšų Socialinės apsaugos ir darbo ministerijos nustatyta tvarka socialinė tikslinė išmoka (prilygstanti 2,32 BSI per mėnesį sumai) teikiama neįgaliajam studentui specialiesiems poreikiams tenkinti |
| 11. | 22 | Premija | Premium | Mokyklos nustatyta tvarka kartą per semestrą gali būti skiriama skatinamoji premija už mokykloje aktyvią studento arba mokinio visuomeninę, mokslinę, profesinio meistriškumo, sportinę, meninę veiklą, dalyvavimą konkursuose, olimpiadose ar pažangiems grupių, kursų seniūnams |
| 12. | 23 | Valstybinė stipendija dalinėms studijoms užsienyje pagal tarptautines (tarpžinybines) sutartis | State scholarship for a period of studies abroad | Lietuvos Respublikos piliečiui skiriama stipendija studijoms užsienio valstybių mokslo ir studijų institucijose pagal tarptautines sutartis ir susitarimus |
| 13. | 24 | Mobilumo stipendija | Mobility scholarship | Studento mobilumui užsienyje skiriama stipendija studijoms, praktikai, trumpalaikiams kursams pagal tarptautines programas ir projektus bei dvišalius tarpinstitucinius susitarimus |
| 14. | 25 | Užsienio lietuvio socialinė išmoka | Foreign student’s of Lithuanian one-off social scholarship | Lietuvos Respublikos švietimo, mokslo ir sporto ministro nustatyta tvarka skiriama vienkartinė socialinė išmoka užsienio lietuviui, studijuojančiam Lietuvos aukštojoje mokykloje ir patiriančiam sunkią materialinę padėtį |
| 15. | 26 | Parama pedagogikos krypties programų studentams | Support for the students of pedagogical programs | Iš valstybės biudžeto lėšų Valstybinio studijų fondo nustatyta tvarka, siekiant didinti universitetuose pedagogikos studijų programų patrauklumą, teikiama finansinė parama studentams, priimtiems į pirmosios pakopos pedagogikos krypties studijų programas, kurias baigus įgyjama pedagogo kvalifikacija, pirmosios pakopos ne pedagoginės krypties studijų programų studentams, greta studijuojantiems pedagogikos studijų programų modulį, arba pedagoginių profesinių studijų programų studentams, kurias baigus išduodamas pedagogo kvalifikacijos pažymėjimas |
| 16. | 27 | Parama doktorantams | Support for doctoral students | Kas mėnesį teikiama parama studijoms nuolatinės studijų formos mokslo ir meno doktorantams, kurių doktorantūra apmokama Lietuvos Respublikos valstybės biudžeto lėšomis arba kuriems yra mokama studijų stipendija studijoms nuolatinės studijų formos doktorantūroje |
| 17. | 28 | Parama doktorantams už produktyvius studijų rezultatus | Support for doctoral students for productive study results | Siekiant paremti produktyviai studijuojančius mokslo ir meno doktorantus, Lietuvos Respublikos valstybės biudžeto asignavimais Mokslų tarybos konkurso būdu teikiama parama už studijų rezultatus |
| 18. | 29 | Parama doktorantams akademinėms išvykoms | Support for doctoral students on acdemic trips | Siekiant sudaryti sąlygas mokslo ir meno doktorantams tobulinti jų mokslinę kvalifikaciją dalyvaujant užsienyje vykstančiuose renginiuose, didinti doktorantų tarptautinį judrumą, remti Lietuvos mokslinių tyrimų rezultatų tarptautinę sklaidą, Lietuvos Respublikos valstybės biudžeto asignavimais Mokslų tarybos konkurso būdu teikiama parama mokslo ir meno doktorantams |
| 19. | 30 | Tikslinė skatinamoji stipendija | Targeted incentive scholarship | Lietuvos Respublikos Vyriausybės nustatyta tvarka tikslinė skatinamoji stipendija gali būti skiriama valstybinių aukštųjų mokyklų studentams, studijuojantiems valstybės finansuojamose studijų vietose |
| 20. | 31 | Užsienio lietuvio stipendija | Foreign student’s of Lithuanian descent scholarship | Lietuvos Respublikos švietimo, mokslo ir sporto ministro nustatyta tvarka skiriama stipendija už studijų rezultatus užsienio lietuviui, atvykstančiam į Lietuvą studijuoti |
| 21. | 32 | Stipendija užsieniečiui | State scholarship to a foreign student | Valstybinė stipendija užsienio piliečiui, atvykstančiam į studijas, mokslines stažuotes Lietuvoje pagal tarptautines sutartis ir susitarimus |
| 22. | 33 | Banko stipendija | Bank scholarship | Banko iniciatyva įsteigta ir nustatyta tvarka skiriama stipendija banko skelbtų konkursų, projektų laimėtojams, siekiant skatinti mokslo srities pažangą ar pažymėti gabiausius, aktyviausius studentus |
| 23. | 34 | Specialių programų stipendija | Scholarship under a special programme | Lietuvos Respublikos Vyriausybės nustatyta tvarka stipendija, premija, apdovanojimas ir kitos lėšos skiriamos iš programinio konkursinio mokslinių tyrimų finansavimo lėšų už apibrėžto projekto, programos, tyrimų rezultatus ar pasiekimus švietimo ir mokslo srityje |
| 24. | 35 | Parama prie stipendijos | Additional allowance to a student scholarship | Mokyklos specialios paskirties fondų skiriama finansinė parama prie stipendijos |
| 25. | 37 | Parama užsienio šalių aukštosiose mokyklose studijuosiantiems arba jau studijuojantiesiems | Support for those studying or already studying in the world’s higher education institutions | Pagal Paramos įstojusiems į aukštąsias mokyklas ne Lietuvos Respublikoje ir jose studijuojantiems Lietuvos Respublikos piliečiams tvarkos aprašą gali būti skiriama Lietuvos Respublikos piliečiams, taip pat kitų Europos Sąjungos valstybių narių, Jungtinės Didžiosios Britanijos ir Šiaurės Airijos Karalystės iki išstojimo iš Europos Sąjungos datos, Europos laisvosios prekybos asociacijos valstybių piliečiams, dirbantiems ir (arba) turintiems teisę nuolat gyventi Lietuvos Respublikoje, ir jų šeimos nariams, taip pat ir kitų užsienio valstybių piliečiams ir asmenims be pilietybės, turintiems teisę nuolat gyventi Lietuvos Respublikoje, jeigu jie įstojo (gavo pakvietimą studijuoti) ar studijuoja užsienio aukštosiose mokyklose pagal bakalauro, magistro, vientisųjų studijų programą ar doktorantūroje ir aukštoji mokykla atitinka nurodytas sąlygas |
| 6. | 38 | Tikslinė išmoka | Targeted scholarship | Iš valstybės biudžeto lėšų švietimo, mokslo ir sporto ministro nustatyta tvarka skiriama tikslinė išmoka (prilygstanti 4 BSI per mėnesį sumai) aukštųjų mokyklų Lietuvoje studentams, turintiems negalią, atitinkantiems nustatytus reikalavimus |
| 27. | 39 | Materialinė parama mokiniui | Material support for the student | Lietuvos Respublikos Vyriausybės nustatyta tvarka dėl sunkios materialinės padėties teikiama parama mokiniui, kuris mokosi pagal formaliojo profesinio mokymo programą ar jos modulį, siekdamas įgyti pirmąją kvalifikaciją |
| 28. | 40 | Lietuvos valstybinė Kazimiero Būgos stipendija | Lithuanian State Kazimieras Būga scholarship | Lietuvos Respublikos Vyriausybės nustatyta tvarka stipendija skiriama užsienio šalių piliečiams, studijuojantiems lietuvių kalbą užsienio šalių lituanistikos (baltistikos) centruose |
| 29. | 36 | Kita stipendija arba išmoka | Another scholarship | Kita klasifikatoriuje nenurodyta stipendija arba išmoka |

\_\_\_\_\_\_\_\_\_\_\_\_\_\_\_\_\_